Oʻzbekiston Badiiy akademiyasi faoliyatini takomillashtirish toʻgʻrisida
(resolution, 2025-11-04)

Oʻzbekiston Respublikasi Prezidentining “Oʻzbekiston Badiiy akademiyasi faoliyatini rivojlantirish va yanada takomillashtirishga doir qoʻshimcha chora-tadbirlar toʻgʻrisida” 2017-yil 16-avgustdagi PQ-3219-son qarorini bajarish maqsadida Vazirlar Mahkamasi qaror qiladi: 1. Oʻzbekiston Badiiy akademiyasining ustavi 1-ilovaga muvofiq tasdiqlansin. 2. Oʻzbekiston Badiiy akademiyasi: bir oy muddatda Badiiy ijodkorlar uyushmasining Qoraqalpogʻiston Respublikasi va viloyatlardagi galereyalari toʻgʻrisidagi namunaviy nizomni ishlab chiqsin hamda belgilangan tartibda tasdiqlasin; ikki oy muddatda Oʻzbekiston Badiiy akademiyasi tizimiga kiruvchi tashkilotlarning taʼsis hujjatlarini qayta koʻrib chiqsin va ularni qonun hujjatlari talablariga moslashtirilishini taʼminlasin. 3. Oʻzbekiston Respublikasi Hukumatining 2-ilovaga muvofiq ayrim qarorlari oʻz kuchini yoʻqotgan deb hisoblansin. 4. Mazkur qarorning bajarilishini nazorat qilish Oʻzbekiston Badiiy akademiyasi raisi A.V. Nuridinov zimmasiga hamda Vazirlar Mahkamasining Madaniyat, sanʼat va yoshlar siyosati masalalari axborot-tahlil departamentiga yuklansin. 1. Ushbu Ustav Oʻzbekiston Badiiy akademiyasining (keyingi oʻrinlarda Badiiy akademiya deb ataladi) maqomi, asosiy vazifalari, funksiyalari, huquqlari va javobgarligini, uning faoliyatini tashkil etish tartibi hamda Badiiy akademiya rahbarlarining funksional vazifalari va javobgarligini belgilaydi. 2. Badiiy akademiya tasviriy va amaliy sanʼat, dizayn yoʻnalishlarini rivojlantirish, akademik badiiy taʼlimning izchilligini taʼminlash bilan bogʻliq vazifalarni hal etishga vakolatli boʻlgan davlat muassasasi hisoblanadi. 3. Badiiy akademiya oʻz faoliyatini Oʻzbekiston Respublikasi Prezidentining “Oʻzbekiston Badiiy akademiyasini tashkil etish haqida” 1997-yil 23-yanvardagi PF-1701-son Farmoniga, shuningdek, “Oʻzbekiston Badiiy akademiyasi faoliyatini rivojlantirish va yanada takomillashtirishga doir qoʻshimcha chora-tadbirlar toʻgʻrisida” 2017-yil 16-avgustdagi PQ-3219-son hamda “Tasviriy va amaliy sanʼat sohasi samaradorligini yanada oshirishga doir chora-tadbirlar toʻgʻrisida” 2020-yil 21-apreldagi PQ-4688-son, “Tasviriy va amaliy sanʼat sohasini yanada rivojlantirishga doir qoʻshimcha chora-tadbirlar toʻgʻrisida” 2025-yil 1-iyuldagi PQ-212-son qarorlariga muvofiq amalga oshiradi. 4. Badiiy akademiya Oʻzbekiston Respublikasi Vazirlar Mahkamasiga (keyingi oʻrinlarida Vazirlar Mahkamasi deb ataladi) boʻysunadi. 5. Badiiy akademiya oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, shuningdek, ushbu Ustavga va boshqa qonun hujjatlariga amal qiladi. 6. Badiiy akademiya yuridik shaxs hisoblanadi, Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhrga va blankalarga, mustaqil balansga, Oʻzbekiston Respublikasi Moliya vazirligi Gʻaznachiligida shaxsiy gʻazna hisobvaraqlariga, bank hisob raqamlariga, shu jumladan, qonun hujjatlariga muvofiq banklarda milliy va xorijiy valyutada hisob raqamlariga ega boʻladi. 7. Badiiy akademiyaning rasmiy nomi: a) davlat tilida: toʻliq nomi — Oʻzbekiston Badiiy akademiyasi, qisqa nomi — OʻzBA b) rus tilida: toʻliq nomi — Akademiya Xudojestv Uzbekistana, qisqa nomi — AXUz v) ingliz tilida: toʻliq nomi –Academy of Arts of Uzbekistan, qisqa nomi — AAU 71. Badiiy akademiyaning joylashgan joyi (pochta manzili): Toshkent shahri Mirzo Ulugʻbek tumani “Sodiq Azimov” koʻchasi 35-uy, 100000. 8. Badiiy akademiya tarkibida: Badiiy akademiyaning markaziy apparati; Oʻzbekiston Badiiy akademiyasining Qoraqalpogʻiston Respublikasi boʻlimi; Badiiy koʻrgazmalar direksiyasi; Xalqaro madaniyat karvon saroyi; Toshkent fotosuratlar uyi; Kamoliddin Behzod nomidagi Sharq miniatura sanʼati muzeyi; “Sanʼat” jurnali; Qurilish direksiyasi; Oʻzbekiston Badiiy ijodkorlar uyushmasi hamda uning Qoraqalpogʻiston Respublikasi va viloyatlardagi hududiy boʻlimlari; Oʻzbekiston Badiiy ijodkorlar uyushmasining Qoraqalpogʻiston Respublikasi, Toshkent shahri va viloyatlardagi galereyalari; Kamoliddin Behzod nomidagi Milliy rassomlik va dizayn instituti; ixtisoslashtirilgan sanʼat maktablari hamda maktab-internatlari; Rassomlik mahorat ustaxonasi (oliy rassomlik kursi); Badiiy taʼlim yoʻnalishlaridagi pedagog va mutaxassis kadrlarni qayta tayyorlash hamda ularning malakasini oshirish markazi faoliyat olib boradi. 9. Quyidagilar Badiiy akademiyaning asosiy vazifalari hisoblanadi: Oʻzbekiston tasviriy va amaliy sanʼatini yanada rivojlantirish, shaxsiy va ijodiy koʻrgazmalar uchun keng imkoniyatlar yaratib berish hamda ijodkorlarning badiiy salohiyatini oshirish chora-tadbirlarini amalga oshirish; jahondagi yetakchi badiiy akademiyalar, ushbu yoʻnalishdagi taʼlim muassasalari, tashkilotlar, atoqli madaniyat va sanʼat arboblari bilan ilgʻor tajribani almashish maqsadida har tomonlama ijodiy hamkorlik aloqalarini rivojlantirish; ijodkorlar va isteʼdodli yoshlarni ijtimoiy-iqtisodiy muhofaza qilish hamda Badiiy akademiya tizimidagi tashkilotlarning moddiy-texnik bazasini mustahkamlash; xalqimizning boy madaniy merosini, tasviriy va amaliy sanʼat hamda dizayn anʼanalarini rivojlantirish maqsadida Oʻzbekiston Badiiy ijodkorlar uyushmasining (keyingi oʻrinlarda Badiiy ijodkorlar uyushmasi deb ataladi) faoliyatini muvofiqlashtirish; tasviriy va amaliy sanʼat hamda dizayn yoʻnalishidagi ijodkorlarning milliy oʻzlikni anglash gʻoyalarini tarannum etuvchi yuksak darajadagi yorqin sanʼat asarlarini yaratishdagi faoliyatini ragʻbatlantirish va bolalar sanʼatini rivojlantirish bilan bogʻliq chora-tadbirlarni amalga oshirish; Badiiy akademiya tizimidagi taʼlim muassasalarining faoliyatida badiiy taʼlim uzviyligi hamda uzluksizligini taʼminlashga erishish maqsadida ixtisoslashtirilgan sanʼat maktablari hamda maktab-internatlari uchun boshlangʻich badiiy taʼlimni yoʻlga qoʻyish; Oʻzbekiston madaniyati va sanʼatining taraqqiyoti yoʻlida tasviriy va amaliy sanʼat, dizayn va xalq hunarmandchiligi sohalari boʻyicha yuqori malakali mutaxassislar tayyorlash maqsadida Badiiy akademiya tizimidagi taʼlim muassasalarining faoliyatini xorijiy tajriba asosida takomillashtirish; tasviriy va amaliy sanʼat hamda dizayn yoʻnalishida yetuk mutaxassislarni tayyorlash tizimini takomillashtirish, Badiiy akademiya markaziy apparati va uning hududiy boʻlinmalari faoliyatini kuchaytirish, bu boradagi vazifalarni amalga oshirishning zamonaviy, taʼsirchan usul va shakllarini tizimli asosda rivojlantirib borish; Oʻzbekistonda va xorijda keng koʻlamli koʻrgazmalar tashkil etish orqali milliy sanʼatimiz yutuqlarini dunyo jamoatchiligiga tanitish, konferensiya, biyennalelar va boshqa anjumanlar oʻtkazish; tasviriy va amaliy sanʼat hamda dizayn sohasi xodimlarini moddiy va maʼnaviy qoʻllab-quvvatlash hamda ularning samarali ijod qilishi uchun zarur shart-sharoitlar yaratish; isteʼdodli yosh rassomlar uchun moʻljallangan ijodiy ustaxonalar faoliyatini yoʻlga qoʻyish, ularning shaxsiy va jamoaviy koʻrgazmalarini tashkil etish; yoshlarga oid davlat siyosatini izchil amalga oshirish maqsadida isteʼdodli yoshlarni tasviriy va amaliy sanʼat sohalariga keng jalb etish hamda ularning ushbu yoʻnalishda turli kreativ loyihalardagi ishtirokini ragʻbatlantirish; badiiy taʼlim sohasida kadrlar tayyorlashga oid normativ-huquqiy hujjatlarni ishlab chiqish, amaliyotga joriy etish va takomillashtirish, shuningdek, akademik badiiy taʼlimning izchilligini taʼminlash bilan bogʻliq vazifalarni hal etish; Oʻzbekiston tasviriy va amaliy sanʼatini jahon miqyosida ommalashtirish maqsadida xalqaro hamkorlikni rivojlantirish. 10. Badiiy akademiya oʻziga yuklangan vazifalarga muvofiq quyidagi funksiyalarni bajaradi: a) ijodiy yoʻnalishda: yosh ijodkorlar, isteʼdodli rassomlar, dizaynerlar, xalq ustalarining respublika va xalqaro miqyosda shaxsiy va jamoaviy koʻrgazmalarini belgilangan tartibda tashkil etadi; ijodkorlar va koʻrgazmalar badiiy salohiyatini oshirish maqsadida akademiklar, professional mutaxassislar hamda sanʼatshunoslar, adabiyotshunoslarni, tarix, estetika sohasida ilmiy tadqiqotlar olib borayotgan olimlarni jalb qilgan holda muhokamalar muntazam olib borilishini nazorat qiladi; ijodkorlar va isteʼdodli yoshlarni qoʻllab-quvvatlash maqsadida tasviriy va amaliy sanʼat, dizayn yoʻnalishida ijodiy tanlovlar oʻtkazadi; Oʻzbekistonda tasviriy va amaliy sanʼat, dizayn yoʻnalishini rivojlantirish boʻyicha jahondagi yetakchi badiiy akademiyalar, tashkilotlar, badiiy ijodkorlar uyushmalari, soha boʻyicha atoqli ijodkorlar bilan har tomonlama ijodiy hamkorlikni amalga oshiradi; koʻrgazmali faoliyat bilan shugʻullanuvchi tizim tashkilotlari va galereyalarning moddiy-texnik bazasini zamonaviy talablarga asosan takomillashtiradi; ijtimoiy-iqtisodiy himoyaga muhtoj ijodkorlarni qoʻllab-quvvatlash bilan bogʻliq takliflarni “Ilhom” jamoat fondi va boshqa homiylarga kiritadi; Badiiy ijodkorlar uyushmasi bilan birgalikda uyushma shuʼbalarining faoliyatini samarali tashkil etish, hududiy galereyalarning moddiy-texnik bazasini mustahkamlash, ijodkorlarga shart-sharoitlar yaratish choralarini koʻradi; belgilangan tartibda tasviriy va amaliy sanʼat, dizayn yoʻnalishi boʻyicha davlat va nodavlat tashkilotlarining buyurtmalarini amalga oshiradi. b) taʼlim yoʻnalishida: Badiiy akademiya tizimidagi taʼlim muassasalarining badiiy taʼlim boʻyicha faoliyat yoʻnalishini belgilaydi; badiiy taʼlimning izchilligini kuchaytirish, taʼlimning uzviyligi va uzluksizligini taʼminlash maqsadida boshlangʻich, umumiy oʻrta, oʻrta maxsus, oliy va undan keyingi taʼlim tizimini muvofiqlashtirishda ishtirok etadi hamda tasviriy va amaliy sanʼat, dizayn, sanʼatshunoslik hamda muzeyshunoslik sohasida pedagog va mutaxassis kadrlarni tayyorlash, qayta tayyorlash va malakasini oshirish boʻyicha taʼlim tizimini muntazam takomillashtirib boradi; jahondagi taʼlim muassasalari bilan Badiiy akademiya tizimidagi taʼlim muassasalarining oʻzaro hamkorligi, tajriba almashuvini muvofiqlashtiradi; Badiiy akademiya tizimidagi ixtisoslashtirilgan sanʼat maktablari hamda maktab-internatlarida boshlangʻich badiiy taʼlimni izchil yoʻlga qoʻyishni, uning moddiy-texnik bazasini mustahkamlanishini nazorat qiladi; Badiiy akademiya tizimidagi taʼlim muassasalarida yoshlarning taʼlim olishi uchun shart-sharoitlar yaratish, badiiy taʼlim sifatini oshirish bilan bogʻliq loyihalarni tegishli vazirliklar bilan hamkorlikda amalga oshiradi; v) ilmiy yoʻnalishda: Badiiy akademiyaning ilmiy-tadqiqot faoliyati yoʻnalishlarini belgilaydi hamda tasviriy va amaliy sanʼat, dizayn sohasida davlat dasturi va loyihalarini hamda boshqa turdagi dastur va loyihalarni amalga oshiradi; tasviriy va amaliy sanʼat, dizayn yoʻnalishidagi faoliyat va uni rivojlantirish bilan bogʻliq muammolarni hal etish boʻyicha takliflar ishlab chiqadi; Badiiy akademiyaning “Sanʼat” jurnalida yosh tadqiqotchilarning ilmiy ishlari natijalari, mutaxassis olimlarning sanʼat sohasiga doir maqolalari sifati va salohiyatini nazorat qiladi; dolzarb ilmiy-ijodiy muammolar hamda buyuk mutafakkirlar, mashhur fan, adabiyot va sanʼat arboblari sharafiga bagʻishlangan, shuningdek, tasviriy va amaliy sanʼat, dizayn, sanʼatshunoslik, muzeyshunoslik hamda badiiy taʼlim sohalariga doir xalqaro ilmiy kongresslar, konferensiyalar, simpoziumlar, seminarlarni tashkil etishda ishtirok etadi; tasviriy va amaliy sanʼat, dizayn yoʻnalishidagi ilmiy tadqiqotlarni tashkil etadi va amalga oshiradi hamda Badiiy akademiya tizimiga kiruvchi tashkilotlarda faoliyat yuritayotgan ilmiy xodimlar va mutaxassislarning samarali faoliyatini tashkil etadi; g) targʻibot-tashviqot yoʻnalishida: oʻzbek tasviriy va amaliy sanʼatini targʻib etish, isteʼdodli yoshlar va ijodkorlarni qoʻllab-quvvatlash maqsadida anʼanaviy tasviriy va amaliy sanʼat festivalini tashkil etadi va oʻtkazadi; keng koʻlamda koʻrgazmalar tashkil etish orqali milliy sanʼatimiz yutuqlarini dunyo jamoatchiligiga tanitish, tarixiy va zamonaviy oʻzbek amaliy sanʼatini respublikada hamda xorijda keng targʻib qilish, jamoatchilikni milliy va chet el madaniyati va sanʼati bilan yaqindan tanishtirish va targʻib qilish ishlarini yuksak pogʻonaga koʻtarish maqsadida “Toshkent Xalqaro amaliy sanʼat Biyennalesi” va “Zamonaviy sanʼat Biyennalesi”ni har ikki yilda bir marta oʻtkazadi; oʻzbek tasviriy va amaliy sanʼatining oʻziga xos jihatlarini namoyish qilish, turli xildagi yoʻnalishlarni, yangi tendensiyalarni, zamonaviy sanʼatda yangi nomlar va yoʻnalishlar integratsiyasini amalga oshirish, xalqaro madaniy aloqalarni rivojlantirish, isteʼdodli bolalar va yoshlarni qoʻllab-quvvatlash maqsadida xalqaro darajadagi biyennalelarni, shu jumladan, bolalar biyennalelarni oʻtkazishni tashkil etadi; tasviriy va amaliy sanʼat, dizayn sohasida samarali faoliyat olib borayotgan, milliy madaniyatni asrab-avaylash va targʻib qilish, maʼnaviy boy, jismonan baquvvat, har tomonlama barkamol avlodni tarbiyalashga munosib hissa qoʻshayotgan ijodkorlarni ragʻbatlantirish maqsadida Badiiy akademiyaning “Oltin”, “Kumush” medallari va diplomlarini taʼsis etadi. 11. Badiiy akademiya oʻziga yuklangan vazifalar va funksiyalarni bajarish uchun quyidagi huquqlarga ega: 1) Badiiy akademiyaga yuklangan vazifalar va funksiyalar bajarilishini taʼminlash bilan bogʻliq normativ-huquqiy hujjatlar loyihalarini va boshqa hujjatlarni belgilangan tartibda Vazirlar Mahkamasi hamda Oʻzbekiston Respublikasi Prezidenti Administratsiyasiga kiritish; 2) Badiiy akademiya vakolatiga kiradigan masalalarni hal etish uchun zarur boʻlgan axborotni davlat va xoʻjalik boshqaruvi organlaridan, mahalliy davlat hokimiyati organlaridan belgilangan tartibda soʻrash va olish; 3) Badiiy akademiya vakolatiga kiradigan masalalar boʻyicha zarur statistika axborotini davlat statistika organlaridan bepul asosda olish; 4) Badiiy akademiya tizimiga kiruvchi tashkilotlarning davlatga tegishli mol-mulkini oʻzining tashkiliy tuzilmasi doirasida bir boʻlinmadan boshqa boʻlinmaga belgilangan tartibda berish; 5) Badiiy akademiya tizimiga kiruvchi tashkilot xodimlari tomonidan oʻz sohasida ular faoliyatining asosiy koʻrsatkichlari boʻyicha parametrlar bajarilishini hisobga olgan holda ularni moddiy ragʻbatlantirish tartibi, miqdorlari va shartlarini belgilash; 6) Badiiy akademiya vakolatiga kiradigan masalalar boʻyicha takliflarni koʻrib chiqish uchun Vazirlar Mahkamasiga, davlat va xoʻjalik boshqaruvi organlariga, mahalliy davlat hokimiyati organlariga kiritish; 7) Badiiy akademiya vakolatiga kiradigan masalalar boʻyicha xalqaro shartnomalar loyihalarini tayyorlashda ishtirok etish, idoralararo tusdagi xalqaro shartnomalarni belgilangan tartibda tuzish; 8) qonun hujjatlarida belgilangan tartibda tashqi iqtisodiy faoliyatni amalga oshirish hamda banklar va boshqa kredit tashkilotlarida valyuta hisob raqamlariga ega boʻlish; 9) Oʻzbekistonning yetuk rassomlari asarlarini, xalq ustalarining buyumlarini, noyob durdonalarini saqlash hamda respublika hududida va xorijiy mamlakatlarda koʻrgazmalar oʻtkazish maqsadida belgilangan tartibda budjet, xayriya mablagʻlari va boshqa manbalardan tushgan mablagʻlar hisobidan sanʼat asarlarini sotib olish va sanʼat, sanʼatshunoslik sohasida ijodiy, ilmiy asarlar yaratish uchun buyurtma berish; 10) Oʻzbekistondagi va xorijdagi tegishli auksionlarda qatnashish va ularni belgilangan tartibda tashkil etish, shuningdek, ushbu auksionlarda tasviriy va amaliy sanʼat asarlarini belgilangan tartibda sotish va sotib olish; 11) Badiiy akademiya tizimiga kiruvchi tashkilotlarning moddiy-texnik bazasini yaxshilash choralarini koʻrish; 12) qonun hujjatlarida belgilangan tartibda shartnomalar tuzish; 13) Badiiy akademiyaga tegishli mol-mulkka nisbatan qonun hujjatlarida belgilab qoʻyilgan doirada, oʻz faoliyatining maqsadlariga, mulkdorning topshiriqlariga hamda mol-mulkning vazifasiga muvofiq holda egalik qilish, undan foydalanish va uni tasarruf etish; 14) Oʻzbekistonda va chet ellarda badiiy, ijodiy koʻrgazmalar tashkil qilish va milliy sanʼatimizni keng targʻib etish, qonun hujjatlarida belgilangan tartibda mualliflarning asarlarini Oʻzbekistonda va xorijda sotishda koʻmaklashish. Badiiy akademiya qonun hujjatlariga muvofiq boshqa huquqlarga ega boʻlishi mumkin. 12. Badiiy akademiya: 1) Badiiy akademiyaga yuklangan vazifalar va funksiyalar samarali bajarilishini taʼminlash; 2) Vazirlar Mahkamasi va Oʻzbekiston Respublikasi Prezidenti Administratsiyasiga kiritilgan normativ-huquqiy hujjatlar loyihalari va boshqa hujjatlar hamda Badiiy akademiya tomonidan qabul qilingan qarorlarning sifati va ular tatbiq etilishiga doir yakuniy natijalar uchun; 3) mamlakatimiz muzeylari fondlarini mustaqillik yillarida yaratilgan yuksak badiiy qiymatga ega boʻlgan tasviriy va amaliy sanʼat asarlari bilan muntazam boyitib borish maqsadida ijodkorlarning tasviriy va amaliy sanʼat sohasidagi asarlarini Oʻzbekiston Respublikasi Madaniyat vazirligi huzuridagi Badiiy ekspertlar kengashiga taqdim etish, ushbu Badiiy ekspertlar kengashi tarkibiga tasviriy va amaliy sanʼat sohasida ilgʻor gʻoyalari va yuksak badiiy salohiyati bilan ajralib turuvchi mutaxassislarni tanlash boʻyicha nomzodlarni taklif qilish, shuningdek, bu borada Oʻzbekiston Respublikasi Madaniyat vazirligi huzuridagi Badiiy ekspertlar kengashi ishini hamkorlikda samarali tashkil etish; 4) xoʻjalik faoliyati va kapital qurilishni olib borish maqsadida Badiiy akademiyaning tegishli ishlarini tashkil etish; 5) Badiiy akademiya tizimiga kiruvchi tashkilotlarining ijtimoiy-iqtisodiy taraqqiyoti, ulardagi muammolarni hal qilish boʻyicha dastur, chora-tadbirlar amalga oshirilishi uchun masʼuldir. 13. Raisning asosiy funksional vazifalari quyidagilardan iborat: 1) Oʻzbekiston Respublikasi Konstitutsiyasi va qonunlariga, normativ-huquqiy hujjatlar talablariga rioya qilish; 2) Badiiy akademiyaning umumiy boshqaruv faoliyatini amalga oshirish, Oʻzbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari hamda qonun hujjatlariga muvofiq Badiiy akademiyaga yuklangan vazifalar bajarilishini tashkil qilish; 3) Oʻzbekiston Respublikasi Prezidenti, Vazirlar Mahkamasi tomonidan tasdiqlangan davlat boshqaruvi organlari faoliyatini takomillashtirishga doir hujjatlar va qarorlarga asosan amalga oshirilayotgan konsepsiya, kompleks dastur va chora-tadbirlarni chuqur va tanqidiy tahlil qilib borish; 4) Badiiy akademiya tizimiga kiruvchi tashkilotlar faoliyati bilan bogʻliq prognoz koʻrsatkichlarda belgilangan vazifalar soʻzsiz bajarilishini taʼminlash boʻyicha amaliy choralar koʻrish; 5) Oʻzbekiston Respublikasi Prezidenti Administratsiyasi tarkibiy boʻlinmalari, shuningdek, tegishli vazirliklar va idoralar bilan Badiiy akademiya faoliyati va vakolati doirasiga kiruvchi masalalar boʻyicha oʻzaro faoliyat yuritish, Vazirlar Mahkamasi va uning Prezidiumidagi yigʻilishlarda masalalarni koʻrib chiqishda ishtirok etish; 6) Oʻzbekiston Respublikasi Prezidenti, Oʻzbekiston Respublikasining Bosh vaziri va uning oʻrinbosarlari tomonidan berilgan topshiriqlarni bajarish; 7) Badiiy akademiya faoliyatining alohida yoʻnalishlariga rahbarlik qilish, markaziy apparat hamda Badiiy akademiya tizimiga kiruvchi tashkilotlar ishi yuzasidan shaxsiy javobgarlik darajasini belgilash, ularning faoliyatini muvofiqlashtirish, oʻrinbosar, bosh ilmiy kotib, matbuot kotibi — axborot siyosati masalalari boʻyicha maslahatchi, markaziy apparat tarkibidagi boʻlim va boshqarmalar rahbar va xodimlari, Qoraqalpogʻiston Respublikasi, viloyatlar va Toshkent shahridagi Badiiy akademiya tizimiga kiruvchi tashkilotlar, Badiiy ijodkorlar uyushmasi va uning hududiy boʻlimlari hamda ularning galereyalarining rahbar xodimlari faoliyatini nazorat qilish; 8) Badiiy akademiya boshqaruv faoliyatini rejalashtirishni tashkil etish, markaziy apparatning boʻlinmalari nizomlarini, shuningdek, Badiiy akademiya tizimiga kiruvchi tashkilotlarning ustavlari va tuzilmasini belgilangan tartibda tasdiqlash, ijodiy, ilmiy-tadqiqot va oʻquv-metodik dasturlarni hamda yillik rejalarini tasdiqlash va ularning ijrosini nazorat qilish; 9) Oʻzbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlarida belgilangan vazifalarni bajarishni tizimli tashkil qilish, Badiiy akademiyada ijro intizomini mustahkamlash boʻyicha kompleks chora-tadbirlarni amalga oshirish; 10) Badiiy akademiyaning markaziy apparati boshqarma va boʻlimlari, shu jumladan, tizimga kiruvchi tashkilotlar rahbarlarining shaxsiy masʼuliyatini oshirish boʻyicha Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari hamda barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qarori hamda Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qarori ijro monitoringini yaratish; 11) Badiiy akademiya xodimlarini qayta tayyorlash va malakasini oshirish belgilangan tartibda tizimli tashkil etilishini nazorat qilish; 12) Badiiy akademiya tizimida kadrlarni tanlash va joy-joyiga qoʻyish, ularning samarali faoliyat yuritishi uchun zarur shart-sharoitlar yaratish, Badiiy akademiyada kadrlar zaxirasini shakllantirilishni nazorat qilish; 13) oʻz faoliyati doirasidagi masalalar boʻyicha normativ-huquqiy hujjatlar loyihalarini sifatli ishlab chiqishni tashkil etish, Vazirlar Mahkamasiga “Normativ-huquqiy hujjatlar toʻgʻrisida”gi, “Qonun loyihalarini tayyorlash va ularni Oʻzbekiston Respublikasi Oliy Majlisi Qonunchilik palatasiga kiritish tartibi toʻgʻrisida”gi Oʻzbekiston Respublikasi qonunlari, Oʻzbekiston Respublikasi Vazirlar Mahkamasining reglamenti va Oʻzbekiston Respublikasi Prezidenti Administratsiyasining reglamenti talablariga qatʼiy amal qilgan holda oʻz vaqtida kiritib borish, Vazirlar Mahkamasi apparatida ularni koʻrib chiqish, Vazirlar Mahkamasi rahbariyati huzurida himoya qilish, Oʻzbekiston Respublikasi Prezidenti Administratsiyasida koʻrib chiqishda ishtirok etish; 14) normativ-huquqiy hujjatlar loyihalarini ishlab chiqish va tegishli organlarga kiritishda “Normativ-huquqiy hujjatlar toʻgʻrisida”gi, “Qonun loyihalarini tayyorlash va ularni Oʻzbekiston Respublikasi Oliy Majlisi qonunchilik palatasiga kiritish tartibi toʻgʻrisida”gi Oʻzbekiston Respublikasi qonunlari va Vazirlar Mahkamasining 2016-yil 17-oktabrdagi 345-son qarori bilan tasdiqlangan Davlat va xoʻjalik boshqaruvi organlari, mahalliy ijro etuvchi hokimiyat organlarining qonun loyihalariga doir faoliyatining namunaviy reglamentiga muvofiq tashkil etish; 15) Badiiy akademiya vakolatiga kiruvchi masalalar boʻyicha normativ-huquqiy hujjatlar qabul qilish, zarurat tugʻilganda, tegishli qarorlarni vazirliklar va idoralar bilan hamkorlikda qabul qilish; 16) Badiiy akademiyaga taqdim etilgan normativ-huquqiy hujjatlar loyihalari va takliflar toʻliq va har tomonlama koʻrib chiqilishini, ularni markaziy apparat boʻlinmalarida huquqiy, moliyaviy, iqtisodiy va boshqa ekspertizalardan puxta oʻtkazish, shuningdek, ularni Vazirlar Mahkamasining reglamenti va Oʻzbekiston Respublikasi Prezidenti Administratsiyasining reglamentida belgilangan muddatlarda muvofiqlashtirishni taʼminlash; 17) Badiiy akademiya rahbar va xodimlarining xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son va “Xorijiy xizmat safarlarida boʻlish samaradorligi va xorijiy delegatsiyalarning Oʻzbekiston Respublikasiga tashriflarini tashkil etish uchun mansabdor shaxslarning shaxsiy masʼuliyatini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlariga muvofiq tashkil qilish va bajarish, xizmat safarlarining asoslanganligi, samaradorligi va natijadorligini taʼminlash, xizmat safarlari xarajatlari uchun ajratilgan mablagʻlardan maqsadli va oqilona foydalanishni taʼminlash; 18) Rais oʻrinbosari, bosh ilmiy kotib, matbuot kotibi — axborot siyosati masalalari boʻyicha maslahatchi, markaziy apparat boʻlim va boshqarmalari, tizimga kiruvchi tashkilot va muassasalar rahbarlari faoliyatini baholash, ularning shaxsiy hisobotlarini kengash majlislarida tinglash, yakuniy natijalar boʻyicha zarur choralar koʻrish; 19) Badiiy akademiya tizimi xodimlarini ragʻbatlantirish va ularning intizomiy javobgarligi toʻgʻrisidagi masalalarni hal etish, oʻrinbosar va bosh ilmiy kotib, matbuot kotibi — axborot siyosati masalalari boʻyicha maslahatchini ragʻbatlantirish va ularga nisbatan intizomiy choralar koʻrish, shu jumladan, ularning egallab turgan lavozimlarda qolishining maqsadga muvofiq yoki muvofiq emasligi boʻyicha takliflar kiritish, ularning shaxsiy masʼuliyatini oshirish boʻyicha tizimli choralarni amalga oshirish hamda Badiiy akademiya tizimining alohida oʻrnak koʻrsatgan xodimlarini Oʻzbekiston Respublikasining davlat mukofotlariga va ragʻbatlantirishning boshqa turlariga tavsiya etish; 20) Badiiy akademiya markaziy apparati va tizimga kiruvchi tashkilotlar rahbarlarini Oʻzbekiston Badiiy akademiyasi markaziy apparati boshqarma boshliqlari va xodimlarining idoraviy odob-axloq qoidalari hamda Oʻzbekiston Badiiy akademiyasi tizimidagi tashkilotlar va muassasalar rahbarlari va xodimlarining idoraviy odob-axloq qoidalariga (keyingi oʻrinlarda Odob-axloq qoidalari deb ataladi) rioya qilishlarini taʼminlash; 21) “Korrupsiyaga qarshi kurash toʻgʻrisida”gi Oʻzbekiston Respublikasi Qonuni talablariga muvofiq Badiiy akademiya tizimida korrupsiya va boshqa jinoyatlarning oldini olish boʻyicha choralar koʻrish, shuningdek, ularning yuzaga kelishi sabablarini aniqlash, tahlil qilish va bartaraf etishni tashkil etish; 22) Badiiy akademiya faoliyatini va uning tarkibidagi hududiy tashkilotlar va muassasalar faoliyatini tashkil etishning zamonaviy shakllari joriy etilishini nazorat qilish; 23) davlat xizmatlari koʻrsatishning ochiqligi, sifati va samaradorligini oshirish hamda “Elektron hukumat toʻgʻrisida”gi Oʻzbekiston Respublikasi Qonunini amalga oshirish doirasida zamonaviy axborot-kommunikatsiya texnologiyalaridan foydalanish samaradorligini oshirish; 24) jismoniy va yuridik shaxslarning murojaatlarini koʻrib chiqish boʻyicha ishchi guruh faoliyatini samarali tashkil etish, aholi bilan toʻgʻridan-toʻgʻri va ochiq muloqotni tashkil qilish, shaxsiy qabulni muntazam ravishda oʻtkazish, shu jumladan, jismoniy va yuridik shaxslar vakillarining sayyor qabullarini “Jismoniy va yuridik shaxslarning murojaatlari toʻgʻrisida”gi Oʻzbekiston Respublikasi Qonunida belgilangan muddatlarda tashkil qilish; 25) Oʻzbekiston Respublikasi Prezidentining virtual qabulxonasi bilan oʻzaro samarali hamkorlikni taʼminlash, bunda Badiiy akademiya rahbarlari va xodimlarining faol ishtirokini tashkil qilish, jismoniy va yuridik shaxslarning Oʻzbekiston Respublikasi Prezidentining virtual qabulxonasiga tushayotgan murojaatlari oʻz vaqtida va toʻliq koʻrib chiqilishini taʼminlash; 26) davlat sirlari va maxfiy hisoblangan axborotlar bilan ishlashda qonun hujjatlari talablariga rioya qilish; 27) Badiiy akademiyaga ajratilgan moliyaviy va moddiy vositalarni belgilangan tartibda tasarruf etish va ularning belgilangan tartibda sarflanishi ustidan nazorat yuritish; 28) davlatning yuqori organlari, ijodiy, ilmiy, oʻquv muassasalari va tashkilotlarida Badiiy akademiya nomidan vakillik qilish hamda uning manfaatlarini himoya qilish; 29) Badiiy akademiyaning noshirlik rejalarini tasdiqlash va ularni amalga oshirish ishlariga rahbarlik qilish; 30) oʻz vakolati doirasida Badiiy akademiya tizimi xodimlari bajarishi majburiy boʻlgan buyruqlar chiqarish va ijrosini nazorat qilish; 31) Badiiy akademiyaning markaziy apparati xodimlarini, tizim tashkilotlar va muassasalar rahbarlarini qonun hujjatlarida belgilangan tartibda lavozimga tayinlash va lavozimdan ozod etish; 311) Badiiy akademiya huzuridagi Rassomlik mahorat ustaxonasi (oliy rassomlik kursi)ni boshqarish. 32) qonun hujjatlariga muvofiq boshqa vakolatlarni amalga oshirish. 14. Rais oʻrinbosarining asosiy funksional vazifalari quyidagilardan iborat: 1) Oʻzbekiston Respublikasi Konstitutsiyasi va qonunlariga hamda normativ-huquqiy hujjatlar talablariga rioya qilish; 2) tegishli buyruq asosida Rais vaqtincha yoʻqligida uning majburiyatlarini bajarish, markaziy apparat va tizimga kiruvchi tashkilotlar va muassasalar rahbarlari va vakillari ishtirokida yigʻilishlar oʻtkazish; 3) oʻzi masʼul boʻlgan tizim tashkilotlarining faoliyatini nazorat qilish va xodimlar oʻrtasida majburiyatlarni taqsimlash; 4) Badiiy akademiyaning tegishli yoʻnalishlar doirasidagi faoliyatini yanada takomillashtirish boʻyicha Oʻzbekiston Respublikasi Prezidenti hujjatlari va Vazirlar Mahkamasining qarorlari bilan tasdiqlangan konsepsiya, kompleks dasturlar va keng qamrovli chora-tadbirlarni amalga oshirish borasida chuqur tanqidiy tahlillar oʻtkazish; 5) oʻzi masʼul boʻlgan boʻlim va boshqarma, tashkilotlar rahbarlarining hisobotlarini muntazam eshitish, belgilangan koʻrsatkichlarga erishish uchun ularning shaxsiy javobgarligini oshirish; 6) mutasaddilik qilinadigan boshqarma va boʻlinmalar rejalarni koʻrib chiqish va tasdiqlash uchun Raisga kiritish, ularning ijrosi ustidan nazoratni taʼminlash; 7) Oʻzbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari, Raisning buyruqlari va topshiriqlari ijrosini taʼminlash, mutasaddilik qilinadigan tarkibiy boʻlinmalarda ijro intizomini mustahkamlash boʻyicha kompleks choralarni amalga oshirish, shuningdek, Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek, ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari hamda barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qaroriga va Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq mutasaddilik qilinadigan tarkibiy boʻlinmalar va tizim tashkilotlari rahbarlarining topshiriqlarni oʻz vaqtida va sifatli bajarish boʻyicha shaxsiy masʼuliyatini oshirish borasida choralar koʻrish; 8) Badiiy akademiya rahbari, Boshqaruv kengashi qarorlari va topshiriqlarini oʻz vaqtida va sifatli bajarilishini taʼminlash; 9) mutasaddilik qilinadigan tarkibiy boʻlinmalarga kadrlarni tanlash va tayinlash boʻyicha takliflarni kiritish, Oʻzbekiston Respublikasi Prezidenti, Oʻzbekiston Respublikasi Prezidenti Administratsiyasi va Vazirlar Mahkamasi nomenklaturasiga kiruvchi vakant ish oʻrinlariga, shuningdek, Badiiy akademiyaga ishga qabul qilinuvchi boshqa kadrlarning professionalligi, chuqur bilimga va amaliy tajribaga, yuqori darajadagi ishchanlik, ruhiy-maʼnaviy fazilatlarga ega boʻlishini kafolatli taʼminlash hamda ularning kasb malakasini oshirish choralarini koʻrish; 10) oʻz faoliyati doirasidagi masalalar boʻyicha normativ-huquqiy hujjatlar loyihalari sifatli ishlab chiqilishi va tasdiqlash uchun Raisga taqdim etilishini, “Normativ-huquqiy hujjatlar toʻgʻrisida”gi, “Qonun loyihalarini tayyorlash va ularni Oʻzbekiston Respublikasi Oliy Majlisi Qonunchilik palatasiga kiritish tartibi toʻgʻrisida”gi Oʻzbekiston Respublikasining qonunlari, Vazirlar Mahkamasining reglamenti va Oʻzbekiston Respublikasi Prezidenti Administratsiyasining reglamenti talablariga amal qilgan holda ularni Vazirlar Mahkamasiga oʻz muddatida kiritishni taʼminlash, Rais topshirigʻiga asosan Vazirlar Mahkamasi ijro etuvchi apparatida normativ-huquqiy hujjatlar loyihalarini ishlab chiqishda ishtirok etish; 11) oʻz faoliyatiga doir normativ-huquqiy hujjatlar, loyiha va takliflarni toʻlaqonli va har tomonlama koʻrib chiqish, ularni markaziy apparat boʻlinmalari orqali huquqiy, moliyaviy, iqtisodiy va boshqa ekspertizalardan oʻtkazish; 12) xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son va “Xorijiy xizmat safarlarida boʻlish samaradorligi va xorijiy delegatsiyalarning Oʻzbekiston Respublikasiga tashriflarini tashkil etish uchun mansabdor shaxslarning shaxsiy masʼuliyatini yanada oshirish chora-tadbirlari toʻgʻrisida” 2017-yil 3-avgustdagi PQ–3170-son qarorlariga muvofiq tashkil qilish va bajarish, xizmat safarlarining asoslanganligi, samaradorligi va natijadorligini taʼminlash, xizmat safarlari xarajatlari uchun ajratilgan mablagʻlardan maqsadli va oqilona foydalanishni taʼminlash; 13) mutasaddilik qilinadigan boshqarma va boʻlimlar, tizimga kiruvchi tashkilotlar faoliyati samaradorligi va natijadorligining tanqidiy tahlilini tizimli olib borish, mutasaddilik qilinadigan boshqarma va boʻlimlar, tizimga kiruvchi tashkilotlar rahbarlarining bu boradagi shaxsiy hisobotlarini kengash majlislarida eshitish, yakuniy natijalar boʻyicha zarur choralar koʻrish; 14) oʻz faoliyatiga doir sohalarda Badiiy akademiya samaradorligini oshirish va yanada rivojlantirish boʻyicha amaliy choralar koʻrish hamda ularni takomillashtirish boʻyicha takliflarni Badiiy akademiya Raisiga kiritish; 15) mutasaddilik qilinadigan boshqarma va boʻlimlar, tizimga kiruvchi tashkilotlar rahbarlari va xodimlarini ragʻbatlantirish va intizomiy javobgarlikka tortish, shu jumladan, egallab turgan lavozimlarga loyiq yoki loyiq emasligini koʻrib chiqishga doir taklif kiritish, belgilangan vazifalarning ijrosi uchun ularning shaxsiy masʼuliyatini oshirish boʻyicha tizimli choralar koʻrish; 16) mutasaddilik qilinadigan boshqarma va boʻlimlar, tizimga kiruvchi tashkilotlar rahbarlari va xodimlari Odob-axloq qoidalariga rioya qilishini taʼminlash; 17) “Korrupsiyaga qarshi kurash toʻgʻrisida”gi Oʻzbekiston Respublikasi Qonun talablariga muvofiq Badiiy akademiya tizimida korrupsiya va boshqa jinoyatlarning oldini olish boʻyicha choralar koʻrish, ogohlantirish, shuningdek, ularning yuzaga kelishi sabablarini aniqlash, tahlil qilish va bartaraf etishni tashkil etish; 18) davlat xizmatlarining samaradorligi va sifatini taʼminlashga doir takliflarni Raisga taqdim etish; 19) jismoniy va yuridik shaxslarning murojaatlarini koʻrib chiqish boʻyicha ishchi guruh faoliyatini samarali tashkil etish, aholi bilan toʻgʻridan-toʻgʻri va ochiq muloqotni tashkil qilish, shaxsiy qabul qilishni muntazam ravishda oʻtkazish, shu jumladan, jismoniy va yuridik shaxslar vakillarining sayyor qabullarini “Jismoniy va yuridik shaxslarning murojaatlari toʻgʻrisida”gi Oʻzbekiston Respublikasi Qonunida belgilangan muddatlarda tashkil qilish; 20) Oʻzbekiston Respublikasi Prezidentining virtual qabulxonasi bilan oʻzaro samarali hamkorlikni, bunda Badiiy akademiya tizimiga kiruvchi tashkilotlar rahbarlari va xodimlarining faol ishtirokini tashkil qilish, jismoniy va yuridik shaxslarning Oʻzbekiston Respublikasi Prezidentining virtual qabulxonasiga tushayotgan murojaatlari oʻz vaqtida va toʻliq koʻrib chiqilishini taʼminlash; 21) davlat sirlari va maxfiy hisoblangan axborotlar bilan ishlashda qonunchilik talablariga rioya qilish; 22) Badiiy akademiya tizimida koʻrgazmalar faoliyatini tashkil etish va nazorat qilish; 23) respublika va xorijda anjumanlar, koʻrgazmalar, biyennale, fotobiyennale, simpozium, konferensiya, fotokoʻrgazma va boshqa ijodiy, madaniy tadbirlarni tashkil etish va bu sohada turdosh vazirliklar, idoralar, tashkilotlar bilan hamkorlikni yoʻlga qoʻyish; 24) Badiiy ijodkorlar uyushmasi aʼzolari, tizim tashkilotlarining ijodkor xodimlarini belgilangan tartibda qabul qilish, ularning shaxsiy, ijodiy masalalar boʻyicha ogʻzaki va yozma murojaatlarini oʻrganish, qonun hujjatlarida belgilangan tartibda koʻrib chiqish; 25) Oʻzbekiston Respublikasi Prezidenti Administratsiyasi va Vazirlar Mahkamasining tegishli tarkibiy boʻlinmalari bilan Rais koʻrsatmasiga asosan oʻzaro hamkorlik qilish; 26) Raisning topshiriqlariga binoan tegishli tarmoqlarda ustuvor vazifalar va dasturlar bajarilishini muvofiqlashtirib borish; 27) Oʻzbekiston Badiiy akademiyasi, mutasaddilik qilinadigan Badiiy akademiya tizimiga kiruvchi taʼlim muassasalari boshqaruvi organlaridagi Oʻzbekiston Respublikasi Prezidenti hamda Oʻzbekiston Respublikasi Prezidenti maslahatchilari nomenklaturasiga kiradigan lavozimlarga nomzodlar boʻyicha takliflarni Raisning topshirigʻiga asosan belgilangan tartibda tayyorlashda ishtirok etish; 28) sohani rivojlantirish va boshqa masalalar boʻyicha Oʻzbekiston Respublikasi Prezidenti Administratsiyasi va Vazirlar Mahkamasiga kiritilgan takliflar, hujjatlar va loyihalarni koʻrib chiqishda davlat manfaatlariga qatʼiy rioya etilishini taʼminlash. Tegishli hujjatlar qabul qilingandan keyin ularning amalga oshirilishi yuzasidan tizimli nazorat tashkil etilishini taʼminlash; 29) Badiiy akademiya markaziy apparati boʻlim va boshqarmalari, tizim tashkilotlari va muassasalari rahbar lavozimlariga kadrlar zaxirasini shakllantirish ishlarini tizimli asosda tashkil etishda ishtirok etish; 30) Vazirlar Mahkamasida koʻrib chiqiladigan masalalarni tahlil qilish va tayyorlash uchun zarur boʻlgan materiallar va maʼlumotlarni davlat va xoʻjalik boshqaruvi organlaridan, mahalliy ijro etuvchi hokimiyat organlaridan hamda boshqa organlar va tashkilotlardan belgilangan tartibda soʻrash va olish; 31) Rais topshirigʻiga asosan tizim tashkilotlari va muassasalari rahbarlari va vakillarini Badiiy akademiyada koʻrib chiqiladigan masalalarni ishlab chiqish uchun belgilangan tartibda jalb etish, tegishli masalalar boʻyicha vaqtinchalik ishchi guruhlar tuzish; 32) koʻrgazmali va targʻibot-tashviqot faoliyati bilan bogʻliq tadbirlar samarali tashkil etilishini taʼminlash; 15. Bosh ilmiy kotibning asosiy funksional vazifalari quyidagilardan iborat: 1) Oʻzbekiston Respublikasi Konstitutsiyasi va qonunlariga, shuningdek, boshqa normativ-huquqiy hujjatlarga rioya qilish; 2) Rais vaqtincha yoʻqligida tegishli buyruq asosida uning majburiyatlarini bajarish, markaziy apparat va tizimga kiruvchi tashkilotlar va muassasalar rahbarlari va vakillari ishtirokida yigʻilishlar oʻtkazish; 3) markaziy apparat va tizimga kiruvchi tashkilotlar rahbarlari va vakillari ishtirokida yigʻilishlar oʻtkazish; 4) tizimga kiruvchi tashkilotlar faoliyatini muvofiqlashtirish, mutasaddilik qilinadigan tashkilotlar va muassasalar faoliyatini nazorat qilish va muvofiqlashtirish, xodimlar oʻrtasida majburiyatlarni taqsimlash; 5) Badiiy akademiyaning tegishli yoʻnalishlar doirasidagi faoliyatini yanada takomillashtirish boʻyicha Oʻzbekiston Respublikasi Prezidentining hujjatlari va Vazirlar Mahkamasining qarorlari bilan tasdiqlangan konsepsiya, kompleks dasturlar va keng qamrovli chora-tadbirlarni amalga oshirish borasida chuqur tanqidiy tahlillar oʻtkazish; 6) mutasaddilik qilinadigan boʻlimlar, tizim tashkilotlari faoliyati samaradorligini oshirish boʻyicha choralar koʻrish, masʼul rahbarlarning hisobotlarini muntazam eshitish, belgilangan koʻrsatkichlarga erishish uchun ularning shaxsiy masʼuliyatini oshirish; 7) mutasaddilik qilinadigan boʻlimlar, tizim rahbarlarining yillik rejalarini belgilangan tartibda koʻrib chiqish, tasdiqlash yoki tasdiqlash uchun kiritish, ularning ijrosi ustidan nazoratni taʼminlash; 8) Oʻzbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari, Raisning buyruq va topshiriqlari ijrosini taʼminlash, oʻzi masʼul boʻlgan tarkibiy boʻlinmalarda ijro intizomini mustahkamlash boʻyicha kompleks choralarni amalga oshirish, shuningdek, Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek, ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari hamda barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son va Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq mutasaddilik qilinadigan tarkibiy boʻlinmalar va tizim tashkilotlari rahbarlarining topshiriqlarni oʻz vaqtida va sifatli bajarish boʻyicha shaxsiy masʼuliyatini oshirish choralarini koʻrish; 9) mutasaddilik qilinadigan tarkibiy boʻlinmalarga kadrlarni tanlash va joylashtirish boʻyicha takliflarni kiritish, Oʻzbekiston Respublikasi Prezidenti, Oʻzbekiston Respublikasi Prezidenti Administratsiyasi va Vazirlar Mahkamasi nomenklaturasiga kiruvchi vakant ish oʻrinlariga nomzodlarning, shuningdek, Badiiy akademiyaga ishga qabul qilinuvchi boshqa kadrlarning professional, chuqur bilim va amaliy tajribaga, yuqori darajadagi ishchanlik, ruhiy-maʼnaviy fazilatlarga ega boʻlishini kafolatli taʼminlash hamda ularning kasbiy malakasini oshirish choralarini koʻrish; 10) oʻz faoliyati doirasidagi masalalar boʻyicha normativ-huquqiy hujjatlar loyihalari sifatli ishlab chiqilishi, “Normativ-huquqiy hujjatlar toʻgʻrisida”gi, “Qonun loyihalarini tayyorlash va ularni Oʻzbekiston Respublikasi Oliy Majlisi Qonunchilik palatasiga kiritish tartibi toʻgʻrisida”gi Oʻzbekiston Respublikasi qonunlari, Vazirlar Mahkamasining reglamenti va Oʻzbekiston Respublikasi Prezidenti Administratsiyasining reglamenti talablariga amal qilgan holda ularni Vazirlar Mahkamasiga oʻz muddatida kiritishni taʼminlash, shu bilan birga Rais topshirigʻiga asosan Vazirlar Mahkamasi ijro etuvchi apparatida normativ-huquqiy hujjatlar loyihalarni ishlab chiqishda ishtirok etish; 11) oʻz faoliyatiga doir normativ-huquqiy hujjatlar, loyiha va takliflarni toʻlaqonli va har tomonlama koʻrib chiqish, ularni markaziy apparat boʻlinmalari orqali huquqiy, moliyaviy, iqtisodiy va boshqa ekspertizalardan oʻtkazish; 12) xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son va “Xorijiy xizmat safarlarida boʻlish samaradorligi va xorijiy delegatsiyalarning Oʻzbekiston Respublikasiga tashriflarini tashkil etish uchun mansabdor shaxslarning shaxsiy masʼuliyatini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlariga muvofiq tashkil qilish va bajarish, xizmat safarlarining asoslanganligi, samaradorligi va natijadorligini taʼminlash, xizmat safarlari xarajatlari uchun ajratilgan mablagʻlardan maqsadli va oqilona foydalanishni taʼminlash; 13) mutasaddilik qilinadigan tizimga kiruvchi tashkilotlar, markaziy apparat boʻlinmalari, hududiy muassasa va tashkilotlar rahbarlari faoliyati samaradorligi va natijadorligining tanqidiy tahlilini tizimli olib borish, ularning shaxsiy hisobotlarini kengash majlislarida eshitish, yakuniy natijalar boʻyicha zarur choralar koʻrish; 14) oʻz faoliyatiga doir sohalarda Badiiy akademiya samaradorligini oshirish va yanada rivojlantirish boʻyicha amaliy choralar koʻrish hamda ularni takomillashtirish boʻyicha takliflarni Badiiy akademiya Raisiga kiritish; 15) mutasaddilik qilinadigan tizimga kiruvchi tashkilotlar, markaziy apparat rahbarlari va xodimlarini ragʻbatlantirish va intizomiy javobgarlikka tortish, shu jumladan, egallab turgan lavozimlarga loyiq yoki loyiq emasligi boʻyicha takliflarni koʻrib chiqish uchun kiritish, ularning belgilangan vazifalarning ijrosi uchun oʻz shaxsiy masʼuliyatini oshirish boʻyicha tizimli choralar koʻrish; 16) mutasaddilik qilinadigan boshqarma va boʻlimlar, tizimga kiruvchi tashkilotlar rahbarlari va xodimlari Odob-axloq qoidalariga rioya qilishini taʼminlash; 17) “Korrupsiyaga qarshi kurash toʻgʻrisida”gi Oʻzbekiston Respublikasi qonun talablariga muvofiq Badiiy akademiya tizimida korrupsiya va boshqa jinoyatlarning oldini olish boʻyicha choralar koʻrish, ogohlantirish, shuningdek, ularning yuzaga kelishi sabablarini aniqlash, tahlil qilish va bartaraf etishni tashkil etish; 18) davlat xizmatlarining samaradorligini, sifati va ochiqligini taʼminlashga doir takliflarni Badiiy akademiya Raisiga taqdim etish; 19) jismoniy va yuridik shaxslarning murojaatlarini koʻrib chiqish boʻyicha ishchi guruhning faoliyatini samarali tashkil etish, aholi bilan toʻgʻridan-toʻgʻri va ochiq muloqotni tashkil qilish, shaxsiy qabul qilishni muntazam ravishda oʻtkazish, shu jumladan jismoniy va yuridik shaxslar vakillarining sayyor qabullarini “Jismoniy va yuridik shaxslarning murojaatlari toʻgʻrisida”gi Oʻzbekiston Respublikasi Qonunida belgilangan muddatlarda tashkil qilish; 20) Oʻzbekiston Respublikasi Prezidentining virtual qabulxonasi bilan oʻzaro samarali hamkorlikni yoʻlga qoʻyish, bunda Badiiy akademiya rahbarlari va xodimlarining faol ishtirokini tashkil qilish, jismoniy va yuridik shaxslarning Oʻzbekiston Respublikasi Prezidentining virtual qabulxonasiga tushayotgan murojaatlari oʻz vaqtida va toʻliq koʻrib chiqilishini taʼminlash; 21) davlat sirlari va maxfiy hisoblangan axborotlar bilan ishlashda qonun hujjatlari talablariga rioya qilish; 22) Badiiy akademiya faoliyati yoʻnalishlari boʻyicha ishlab chiqiladigan normativ hujjatlar loyihalari ustida ishlash, loyihalarning sifati, salohiyatini oshirish maqsadida mutaxassislarni jalb qilish, ishchi guruh tuzish va uning faoliyatini samarali tashkil etish; 23) respublika va xorijda anjumanlar, koʻrgazmalar, biyennale, fotobiyennale, simpozium, konferensiya, fotokoʻrgazma va boshqa ijodiy, madaniy tadbirlar loyihalarini tayyorlash va oʻtkazishda ishtirok etish va bu sohada turdosh vazirliklar, idoralar, tashkilotlar bilan hamkorlikni yoʻlga qoʻyish bilan bogʻliq chora-tadbirlarni amalga oshirish; 24) Badiiy akademiyaning haqiqiy aʼzoligiga saylov oʻtkazish tartibi va unga doir normativ hujjatlarni muvofiqlashtirish, saylovni oʻtkazish bilan bogʻliq tadbirlarni tashkil etishda ishtirok etish; 25) sohani rivojlantirish va boshqa masalalar boʻyicha kiritiladigan takliflarni va hujjatlar loyihalarini koʻrib chiqish, qayta ishlash, ularning davlat manfaatlariga qatʼiy rioya etilishini taʼminlash. Tegishli hujjatlar qabul qilingandan keyin ularning amalga oshirilishi yuzasidan tizimli nazorat tashkil etilishini taʼminlash; 26) mutasaddilik qilinadigan tizimga kiruvchi tashkilotlar, markaziy apparat rahbarlari va xodimlari tomonidan Badiiy akademiya Ustavi talablari, Rais va Boshqaruv kengashi qarorlari bajarilishini taʼminlash; 27) Badiiy akademiya va oʻzi masʼul boʻlgan tizim tashkilotlari va muassasalarida mehnat va ijro intizomini mustahkamlash chora-tadbirlarini koʻrish va nazorat qilish; 28) ilmiy-tadqiqot va innovatsion faoliyat bilan bogʻliq masalalarni koʻrib chiqish; 32) Badiiy akademiya tizimida Idoralararo yagona ijro intizomi elektron tizimi bilan bevosita ishlash tartibi yoʻlga qoʻyilishini tashkil etish; 33) “Sanʼat” jurnali tahririyati faoliyatini muvofiqlashtirish; 34) Kamoliddin Behzod nomidagi Milliy rassomlik va dizayn instituti, Rassomlik mahorat ustaxonasi (oliy rassomlik kursi), Badiiy taʼlim yoʻnalishlaridagi pedagog va mutaxassis kadrlarni qayta tayyorlash hamda ularning malakasini oshirish markazi, Ixtisoslashtirilgan sanʼat maktablari va maktab-internatlari, ularning oʻquv, ustuvor ilmiy yoʻnalishlari, normativ hujjatlari, loyihalari, dasturlari, taʼlimni rivojlantirish boʻyicha chora-tadbirlar amalga oshirilishini nazorat qilish; 35) oʻquv qoʻllanmalarini yaratish, taʼlim-tarbiya jarayonini nazorat qilish, kadrlar tayyorlash va ularni qayta tayyorlash boʻyicha keng koʻlamli ish olib borish, madaniy-maʼrifiy muassasalar va ularning istiqbolini belgilash, tasviriy va amaliy sanʼat, dizayn, meʼmorchilik, xalq ijodiyotini rivojlantirish boʻyicha nashrlarni tashkil etish va muvofiqlashtirish; 36) Badiiy akademiyaning ilmiy, ijodiy, oʻquv faoliyatini samarali tashkil etish, turdosh vazirliklar, idoralar, nodavlat notijorat tashkilotlari bilan hamkorligini rivojlantirish; 37) Rais koʻrsatmasiga asosan Oʻzbekiston Badiiy akademiyasi, mutasaddilik qilinadigan taʼlim muassasalari boshqaruvi organlaridagi Oʻzbekiston Respublikasi Prezidenti hamda Oʻzbekiston Respublikasi Prezidenti maslahatchilari nomenklaturasiga kiradigan lavozimlarga nomzodlar boʻyicha takliflarni kiritish va belgilangan tartibda tayyorlashda ishtirok etish; 38) Oʻzbekiston Respublikasi qonunlarining, Oʻzbekiston Respublikasi Prezidentining farmonlari, qarorlari, farmoyishlari va topshiriqlarining, Hukumat qarorlarining tizimda bajarilishini taʼminlash; 39) Vazirlar Mahkamasida koʻrib chiqiladigan masalalarni tahlil qilish va tayyorlash uchun zarur boʻlgan materiallar va maʼlumotlarni davlat va xoʻjalik boshqaruvi organlaridan, mahalliy ijro etuvchi hokimiyat organlaridan hamda boshqa organlar va tashkilotlardan belgilangan tartibda soʻrash va olish; 40) tizimga kiruvchi tashkilotlar rahbarlari va vakillarini Badiiy akademiyada koʻrib chiqiladigan masalalarni ishlab chiqish uchun belgilangan tartibda jalb etish, tegishli masalalar boʻyicha vaqtinchalik ishchi guruhlar tuzish; 41) tasdiqlangan markaziy apparat boʻlim va boshqarmalari nizomlariga asosan oʻz faoliyati doirasida funksional vazifalarni samarali amalga oshirish, xizmat majburiyatlarini bajarish, zarurat tugʻilganda Badiiy akademiya faoliyati samaradorligi bilan bogʻliq tezkor topshiriqlarning soʻzsiz ijrosini taʼminlash; 16. Badiiy akademiya markaziy apparati boʻlinmalari rahbarlarining funksional vazifalari: 1) Oʻzbekiston Respublikasi Konstitutsiyasi va qonunlariga, normativ-huquqiy hujjatlar talablariga rioya qilish; 2) markaziy apparat hududiy boʻlinmalari faoliyatini nazorat qilish, Oʻzbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari hamda boshqa normativ-huquqiy hujjatlar asosida berilgan vazifalar va topshiriqlar Badiiy akademiya tizimidagi tashkilotlar tomonidan bajarilishini taʼminlash; 3) Badiiy akademiya tizimiga kiruvchi tashkilotlar faoliyatiga bogʻliq samarali koʻrsatkichlarga erishishni taʼminlash boʻyicha chora-tadbirlarni ishlab chiqish va uning ijrosini nazorat qilish; 4) Badiiy akademiya tizimiga kiruvchi tashkilotlarning faoliyatini muvofiqlashtirish va nazorat qilish; 5) Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek, ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari hamda barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qarori hamda Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq tizim tashkilotlari xodimlari topshiriqlarni sifatli va samarali bajarishi uchun ularning shaxsiy javobgarligini taʼminlash; 6) Badiiy akademiyaning Boshqaruv kengashi, Direktorlar kengashi qarorlari, Rais, uning oʻrinbosari va bosh ilmiy kotibning topshiriqlari oʻz vaqtida va sifatli bajarilishini taʼminlash; 7) Badiiy akademiya tizimiga kiruvchi tashkilotlar faoliyatini rejalashtirish, ish rejalarini koʻrib chiqish va tasdiqlash uchun kiritish, faoliyatga doir topshiriqlarning xususiyatidan kelib chiqib chora-tadbirlar ishlab chiqish va ijrosini nazorat qilish; 8) markaziy apparat boʻlinmalariga yuklangan vazifalar va topshiriqlar ijrosini nazorat qilish, tashkil etish va taʼminlash, bu borada tizim tashkilotlari va muassasalarga amaliy va metodik yordam koʻrsatish; 9) markaziy apparat faoliyati samaradorligini oshirish yuzasidan normativ-huquqiy hujjatlarni ishlab chiqish, tayyorlash va Badiiy akademiya rahbariyatiga tegishli takliflar kiritish; 10) Badiiy akademiya tizimiga kiruvchi tashkilotlar boʻyicha kadrlarni tanlash va joylashtirish boʻyicha takliflarni kiritish, ularning malakasini, yuqori darajadagi axloqiy fazilatlarini kafolatli taʼminlash, ularning kasb malakasini oshirish, rahbarlik qilinadigan tarkibiy boʻlinmalarda kadrlar zaxirasini shakllantirishda ishtirok etish; 11) oʻz faoliyati doirasidagi masalalar boʻyicha normativ-huquqiy hujjatlar loyihalari sifatli ishlab chiqilishi va tasdiqlash uchun rahbariyatga taqdim etilishini, “Normativ-huquqiy hujjatlar toʻgʻrisida”gi, “Qonun loyihalarini tayyorlash va ularni Oʻzbekiston Respublikasi Oliy Majlisi Qonunchilik palatasiga kiritish tartibi toʻgʻrisida”gi Oʻzbekiston Respublikasi qonunlari, Oʻzbekiston Respublikasi Vazirlar Mahkamasining reglamenti va Oʻzbekiston Respublikasi Prezidenti Administratsiyasining reglamenti talablariga amal qilgan holda Vazirlar Mahkamasiga oʻz muddatida kiritilishini taʼminlash, Rais topshirigʻiga asosan Vazirlar Mahkamasi apparatida normativ-huquqiy hujjatlar loyihalarini ishlab chiqishda ishtirok etish; 12) normativ-huquqiy hujjatlar loyihalari va takliflar toʻlaqonli va har tomonlama koʻrib chiqilishini, markaziy apparat boʻlinmalari orqali huquqiy, moliyaviy, iqtisodiy va boshqa ekspertizalardan oʻtkazilishini taʼminlash; 13) xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son va “Xorijiy xizmat safarlarida boʻlish samaradorligi va xorijiy delegatsiyalarning Oʻzbekiston Respublikasiga tashriflarini tashkil etish uchun mansabdor shaxslarning shaxsiy masʼuliyatini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlariga muvofiq tashkil qilish va bajarish, xizmat safarlarining asoslanganligi, samaradorligi va natijadorligini taʼminlash, xizmat safarlari xarajatlari uchun ajratilgan mablagʻlardan maqsadli va oqilona foydalanishni taʼminlash; 14) rahbarlik qilinadigan boʻlinmalar rahbarlari va xodimlarining Odob-axloq qoidalariga rioya qilishini taʼminlash; 15) mutasaddilik qilinadigan tizimga kiruvchi tashkilotlarning faoliyati boʻyicha “Korrupsiyaga qarshi kurash toʻgʻrisida”gi Oʻzbekiston Respublikasi Qonuni talablariga muvofiq korrupsiya va boshqa jinoyatlarning oldini olish boʻyicha choralar koʻrish, ogohlantirish, shuningdek, ularning yuzaga kelishi sabablarini aniqlash, tahlil qilish va bartaraf etishni tashkil etish; 16) davlat xizmatlarining samaradorligini, sifati va ochiqligini taʼminlashga doir takliflarni Badiiy akademiya rahbariga taqdim etish; 17) jismoniy va yuridik shaxslarning murojaatlarini koʻrib chiqish boʻyicha ishchi guruhning faoliyatini samarali tashkil etish, aholi bilan toʻgʻridan-toʻgʻri va ochiq muloqotni tashkil qilish, muntazam ravishda shaxsan qabul qilish, shu jumladan, jismoniy va yuridik shaxslar vakillarining sayyor qabullarini “Jismoniy va yuridik shaxslarning murojaatlari toʻgʻrisida”gi Oʻzbekiston Respublikasi Qonuni hamda Davlat organlari va davlat muassasalarida jismoniy va yuridik shaxslarning murojaatlari bilan ishlash tartibi toʻgʻrisidagi namunaviy nizom boʻyicha belgilangan muddatlarda tashkil qilish; 18) Oʻzbekiston Respublikasi Prezidentining virtual qabulxonasi bilan oʻzaro samarali hamkorlikni yoʻlga qoʻyish, bunda Badiiy akademiya markaziy apparati xodimlari, tizimga kiruvchi tashkilotlar rahbarlari va xodimlarining faol ishtirokini tashkil qilish, jismoniy va yuridik shaxslarning Oʻzbekiston Respublikasi Prezidentining virtual qabulxonasiga tushayotgan murojaatlari oʻz vaqtida va toʻliq koʻrib chiqilishini taʼminlash; 19) tasdiqlangan markaziy apparat boʻlim va boshqarmalari nizomlariga asosan oʻz faoliyati doirasida funksional vazifalarni samarali amalga oshirish, xizmat majburiyatlarini bajarish, zarurat tugʻilganda Badiiy akademiya faoliyati samaradorligi bilan bogʻliq topshiriqlar soʻzsiz bajarilishini taʼminlash; 20) davlat sirlari va maxfiy hisoblangan axborotlar bilan ishlashda qonun hujjatlari talablariga rioya qilish; 21) Tashkiliy-tahliliy boʻlimga belgilangan muddatlarda tegishli topshiriqlar ijrosi yuzasidan hisobotlarni taqdim etib borish. 17. Rais: Badiiy akademiyaga yuklangan vazifalar va funksiyalar bajarilishi; ushbu Ustavning 12-bandida nazarda tutilgan Badiiy akademiyaning majburiyatlar sohalari boʻyicha; ushbu Ustavning 13-bandida nazarda tutilgan oʻzining funksional vazifalarini sifatli amalga oshirish uchun shaxsan masʼul hisoblanadi. 18. Badiiy akademiya raisi oʻrinbosari: Badiiy akademiyaga yuklangan vazifalar va funksiyalarning mutasaddilik qilinadigan Badiiy akademiya tizimiga kiruvchi tashkilotlar, uning markaziy apparat boshqarmalari va boʻlinmalari tomonidan samarali bajarilishi taʼminlanishi; ushbu Ustavning 12-bandida nazarda tutilgan Badiiy akademiyaning javobgarlik sohalari boʻyicha; ushbu Ustavning 14-bandida nazarda tutilgan oʻzining funksional vazifalari sifatli amalga oshirilishi uchun shaxsan masʼul hisoblanadi. 19. Badiiy akademiyaning bosh ilmiy kotibi: Badiiy akademiyaga yuklangan vazifalar va funksiyalarning mutasaddilik qilinadigan Badiiy akademiya tizimiga kiruvchi tashkilotlar, markaziy apparat boshqarmalari va boʻlinmalari tomonidan samarali bajarilishi taʼminlanishi; ushbu Ustavning 12-bandida nazarda tutilgan Badiiy akademiyaning javobgarlik sohalari boʻyicha; ushbu Ustavning 15-bandida nazarda tutilgan oʻzining funksional vazifalari sifatli amalga oshirilishi uchun shaxsan masʼul hisoblanadi. 20. Markaziy apparat boʻlim va boshqarmalari rahbarlari: tegishli boʻlim va boshqarmalarga yuklangan vazifalar va funksiyalar amalga oshirilishi; ushbu Ustavning 16-bandida nazarda tutilgan oʻzining funksional vazifalari sifatli amalga oshirilishi uchun masʼuldirlar. 21. Badiiy akademiya faoliyatiga Rais rahbarlik qiladi. Rais Badiiy akademiya Boshqaruv kengashi raisi hisoblanadi va belgilangan tartibda lavozimga Bosh vazirning taqdimiga koʻra Oʻzbekiston Respublikasi Prezidenti tomonidan tayinlanadi va lavozimidan ozod etiladi; 22. Oʻzbekiston Respublikasi Prezidentining “Oʻzbekiston Badiiy akademiyasi faoliyatini rivojlantirish va yanada takomillashtirishga doir qoʻshimcha chora-tadbirlar toʻgʻrisida” 2017-yil 16-avgustdagi PQ-3219-son hamda “Ommaviy axborot vositalari mustaqilligini taʼminlash hamda davlat organlari va tashkilotlari axborot xizmatlari faoliyatini rivojlantirish boʻyicha qoʻshimcha chora-tadbirlar toʻgʻrisida” 2019-yil 27-iyundagi PQ-4366-son qarorlariga muvofiq Rais maqomi, moddiy, maishiy, transport va tibbiy xizmat koʻrsatish shart-sharoitlari boʻyicha vazirga, uning oʻrinbosari va bosh ilmiy kotib vazir oʻrinbosariga, shuningdek, matbuot kotibi — axborot siyosati masalalari boʻyicha maslahatchi rais oʻrinbosariga tenglashtiriladi. 23. Badiiy akademiya markaziy apparatining tegishli tashkiliy tuzilmalarining oʻzaro hamkorligini taʼminlash markaziy apparat boshqaruv xodimlari tomonidan amalga oshiriladi. 24. Badiiy akademiya markaziy apparati tizim tashkilotlari va muassasalari bilan soha faoliyati boʻyicha oʻzaro hamkorlik doirasida: 1) tizimiga kiruvchi tashkilotlarga topshiriqlar yuboradi va ularning ijro etilishini nazorat qiladi; 2) tizimiga kiruvchi tashkilotlar faoliyatini samarali tashkil etish boʻyicha tekshiruvlar oʻtkazadi va natijalarni umumlashtiradi hamda faoliyat samaradorligini takomillashtirish chora-tadbirlarini ishlab chiqadi va amalga oshiradi; 3) tizimiga kiruvchi tashkilotlarning faoliyatiga doir hisobot va axborot materiallarini, statistik va boshqa maʼlumotlarni oʻrganishni tashkil etadi; 4) tizimiga kiruvchi tashkilotlarning ish rejalarini tahlil qilish va soha faoliyatini rejalashtirishni takomillashtirish choralarini koʻradi; 5) tizimiga kiruvchi tashkilotlardan tushgan takliflarni oʻrganadi; 6) tizimga kiruvchi tashkilotlarni soha boʻyicha normativ-huquqiy hujjatlar loyihalarini ishlab chiqishga jalb qiladi hamda samaradorlikni oshirish boʻyicha takliflarni koʻrib chiqadi. 25. Badiiy akademiya tizimiga kiruvchi tashkilotlar markaziy apparat bilan soha faoliyati boʻyicha oʻzaro hamkorlik doirasida: 1) markaziy apparat koʻrsatmalari ijrosi yuzasidan hisobot beradi; 2) soha boʻyicha qonun hujjatlarida belgilangan faoliyat natijalari yuzasidan markaziy apparatga axborot taqdim etadi; 3) faoliyatni oʻrganish davomida aniqlangan kamchiliklarni bartaraf qilish natijasi boʻyicha hisobot beradi; 4) faoliyat natijalari boʻyicha hisobotlarni belgilangan tartibda oʻz vaqtida taqdim etadi; 5) ijtimoiy-iqtisodiy rivojlantirish va faoliyat jarayonida yuzaga kelayotgan muammolarni hal etishga qaratilgan takliflarni taqdim etadi; 6) ijtimoiy-iqtisodiy rivojlantirish boʻyicha tarmoqlar bilan oʻzaro hamkorlik natijalari toʻgʻrisida hisobot yuboradi; 7) vakolatli organlar tomonidan oʻtkaziladigan tekshiruvlar natijalari boʻyicha maʼlumot beradi. 26. Badiiy akademiya markaziy apparatining tizim tashkilotlari oʻrtasidagi oʻzaro munosabatlari jarayonida yuzaga keladigan kelishmovchiliklar Raisning topshirigʻiga asosan Rais oʻrinbosari va bosh ilmiy kotib tomonidan koʻrib chiqiladi. Kelishmovchiliklar hal boʻlmagan taqdirda, ushbu masala boʻyicha tegishli qaror bevosita Badiiy akademiya rahbari tomonidan qabul qilinadi. 27. Badiiy akademiya oʻziga yuklangan vazifalar va funksiyalarni davlat va xoʻjalik boshqaruvi organlari, mahalliy davlat hokimiyati organlari, nodavlat, xorijiy, xalqaro va boshqa tashkilotlar bilan oʻzaro hamkorlikda amalga oshiradi. 28. Badiiy akademiya Vazirlar Mahkamasining Turizm, sport, madaniyat va ommaviy kommunikatsiyalar masalalari kotibiyatiga biriktirilgan tashkilotlar roʻyxatiga kiradi hamda uning faoliyati Oʻzbekiston Respublikasi Prezidenti Administratsiyasi tarkibiy boʻlinmalari tomonidan nazorat qilinadi. 29. Badiiy akademiyaning Boshqaruv kengashi uning yuqori organi hisoblanadi. 30. Badiiy akademiyaning Boshqaruv kengashi Rais, rais oʻrinbosari, bosh ilmiy kotib, Badiiy akademiyaning haqiqiy aʼzolari, Badiiy akademiya tarkibiga kiradigan muassasalarning rahbarlaridan tashkil topadi. 31. Badiiy akademiyaning Boshqaruv kengashi: 1) Badiiy akademiyaning ustuvor yoʻnalishlari boʻyicha amalga oshirilayotgan ishlarni muhokama qilib boradi; 2) Badiiy akademiya raisi Badiiy ijodkorlar uyushmasi hamda tegishli vakolatga ega boʻlgan tashkilotlar tavsiyalariga asosan Badiiy akademiyaning haqiqiy aʼzolarini saylaydi; 3) Badiiy akademiya tizimiga kiruvchi tashkilotlar va muassasalarni tashkil qilish, qayta tashkil etish va tugatish haqidagi takliflarni ishlab chiqadi; 4) Badiiy akademiyaning Ustaviga zarur oʻzgartirish va qoʻshimchalar kiritish yuzasidan takliflar tayyorlaydi; 5) zarurat boʻlganda Badiiy akademiya faoliyatiga taalluqli boshqa masalalarni ham oʻz vakolati doirasida koʻrib chiqadi. 32. Badiiy akademiya Boshqaruv kengashida qabul qilinayotgan qaror yigʻilishda roʻyxatdagi aʼzolarning kamida uchdan ikki qismi ishtiroki bilan koʻpchilik ovoz bergan taqdirda roʻyxatdan oʻtgan hisoblanadi. 33. Badiiy akademiyada rahbariyati, boshqaruv xodimlari, Badiiy akademiya tizimiga kiruvchi tashkilotlar rahbarlaridan iborat tarkibda Badiiy akademiyaning Direktorlar kengashi tuziladi. Direktorlar kengashiga Rais rahbarlik qiladi. Direktorlar kengashining shaxsiy tarkibi va uning faoliyat olib borish tartibi Rais tomonidan tasdiqlanadi. 34. Badiiy akademiya oʻzining haqiqiy, shuningdek faxriy xorijiy aʼzolariga ega. 35. Xalqaro va respublika miqyosdagi nufuzli koʻrgazmalarda munosib ishtirok etgan, milliy, tasviriy va amaliy sanʼat, dizayn, sanʼatshunoslik sohalarini oʻzining yirik asarlari bilan boyitgan va oʻz ijodi, ilmiy, pedagogik faoliyati bilan soha taraqqiyotiga ulkan hissa qoʻshayotgan, oʻzbek madaniyati va sanʼatining kelajagiga, yuqori malakali mutaxassislar tayyorlashga oʻz hissasini qoʻshib kelayotgan davlat mukofotlari va unvonlariga ega boʻlgan ijodkorlar Badiiy akademiyaning haqiqiy aʼzoligiga nomzod boʻlishi mumkin. 36. Jahon tasviriy va amaliy sanʼati taraqqiyotiga ulkan hissa qoʻshgan arboblar Badiiy akademiyaning faxriy xorijiy aʼzolari etib tayinlanishlari mumkin. 37. Badiiy akademiyaning haqiqiy aʼzolari quyidagi huquqlarga ega: 1) Badiiy akademiya tizimida yaratilgan sharoitlardan foydalangan holda ijodiy, ilmiy asarlar ustida ishlash; 2) Badiiy akademiyaning ijodiy, ilmiy, oʻquv muassasalaridagi mavjud ilmiy lavozimlarni tanlovda ishtirok etmagan holda egallash; 3) Badiiy akademiya Boshqaruv kengashiga ijodiy, ilmiy, tashkiliy masalalar, takliflar bilan murojaat qilish va muhokamada ishtirok etish. 38. Badiiy akademiyaning aʼzolari: 1) Badiiy akademiya Boshqaruv kengashi va Raisning qonun hujjatlariga zid boʻlmagan qarorlari, buyruqlari va boshqa topshiriqlarini bajarishlari; 2) sanʼatni yuksak, yorqin ijodiy va ilmiy yutuqlar yoki kashfiyotlar bilan boyitishlari; 3) sanʼat yoki sanʼatshunoslik sohasining har tomonlama rivojlanishi uchun shaxsiy masʼuliyatni oʻz zimmasiga olishlari; 4) sanʼat va sanʼatshunoslik sohalariga tegishli mutaxassislarni tayyorlashda bevosita qatnashishlari; 5) har ikki yilda bir marotaba hisobot koʻrgazmasini tashkil etishlari va bir yilda bir marotaba Badiiy akademiya Boshqaruv kengashida Badiiy akademiya faoliyatidagi ijodiy, targʻibot va tashviqot yoʻnalishlaridagi samaradorlik, yosh ijodkorlarning ijodiy imkoniyatlarini kengaytirishdagi ishtiroki boʻyicha hisobot berib borishlari lozim. 39. Badiiy akademiyaning haqiqiy aʼzolari akademik unvoni uchun qonun hujjatlarida belgilangan miqdorlarda oylik gonorar oladilar hamda ushbu gonorarlar jismoniy shaxslardan olinadigan daromad soligʻidan ozod qilinadi. 40. Badiiy akademiyaning haqiqiy aʼzolari Oʻzbekiston Fanlar akademiyasining haqiqiy aʼzolari uchun belgilangan imtiyozlardan foydalanadi. 41. Badiiy akademiyaning haqiqiy aʼzolarini saylash ushbu Ustavga muvofiq va Badiiy akademiyaning Boshqaruv kengashi qarori bilan tasdiqlanadigan saylov tartibi asosida har 3 yilda bir marta oʻtkaziladi. 42. Badiiy akademiyaning haqiqiy aʼzolarini saylash haqidagi maʼlumotlar saylovlar oʻtadigan kundan kamida uch oy oldin matbuotda eʼlon qilinadi. 43. Haqiqiy aʼzolikka nomzodlar saylov haqidagi eʼlon chiqqan kundan boshlab ikki oydan kechikmay Badiiy ijodkorlar uyushmasi tavsiyanomasi bilan Badiiy akademiyaning Badiiy akademiya Boshqaruv kengashida roʻyxatdan oʻtishlari kerak. 44. Haqiqiy aʼzolikka saylovlar oʻtkazish muddati va joyi Badiiy akademiya Boshqaruv kengashi qarori bilan belgilanadi. Haqiqiy aʼzolikka saylovlar teng va toʻgʻridan-toʻgʻri saylov asosida yashirin ovoz berish yoʻli bilan oʻtkaziladi. 45. Haqiqiy aʼzolikka saylovlarda Badiiy akademiyaning haqiqiy aʼzolari ovoz berish huquqiga egadirlar. Har bir haqiqiy aʼzo haqiqiy aʼzolikka saylovlarda shaxsan ishtirok etadi va u bir ovozga ega boʻladi. 46. Ovoz berishda Badiiy akademiyaning haqiqiy aʼzolarining kamida uchdan ikki qismi qatnashishi shart. Saylovlarda ishtirok etgan haqiqiy aʼzolarning 50 foizidan koʻpining ovozini olgan nomzodlar Badiiy akademiya aʼzoligi saylovidan oʻtgan hisoblanadi. 47. Madaniyat va sanʼat sohasidagi davlat va nodavlat tashkilotlar hamda xalqaro tashkilotlar Badiiy akademiyaning haqiqiy aʼzoligiga nomzodlar koʻrsatishlari mumkin. 48. Badiiy akademiya faoliyatining samaradorligi doimiy ravishda baholab boriladi. 49. Badiiy akademiya faoliyatining samaradorligini baholash Oʻzbekiston Respublikasining Bosh vaziri tomonidan tasdiqlangan mezonlar va ishchi koʻrsatkichlariga asosan amalga oshiriladi. 50. Baholash yakunlari boʻyicha quyidagi choralar koʻriladi: Badiiy akademiya rahbarlari va xodimlarini ragʻbatlantirish yoki intizomiy javobgarlikka tortish va aniqlangan kamchiliklarni bartaraf etish hamda sohani rivojlantirishga qaratilgan choralarni qoʻllash; 51. Badiiy akademiya faoliyatining samaradorligini baholash metodikasi va tartibi qonun hujjatlarida belgilanadi. 52. Badiiy akademiya markaziy apparatini, uning Qoraqalpogʻiston Respublikasi boʻlimini, shuningdek budjetdan mablagʻ bilan taʼminlanadigan muassasalarini saqlab turish Oʻzbekiston Respublikasi Davlat budjeti mablagʻlari va qonun hujjatlarida taqiqlanmagan boshqa manbalar hisobiga amalga oshiriladi. 53. Badiiy akademiya xodimlarining ish haqiga lavozim maoshlari, qoʻshimchalar, ustama, mukofotlar va boshqa toʻlovlar kiradi. 54. Badiiy akademiya xodimlarining lavozim maoshlariga qoʻshiladigan oylik ustama va qoʻshimcha haqlar Rais tomonidan belgilanadi. 55. Badiiy akademiyaning boshqaruv apparati xodimlariga ish haqi toʻlash, mukofotlash, moddiy yordam koʻrsatishda Oʻzbekiston Respublikasi Madaniyat vazirligi xodimlari uchun belgilangan shartlar tatbiq etiladi. 56. Badiiy akademiya faoliyatining iqtisodiy asosini unga davlat tomonidan ajratiladigan mablagʻlar, doimiy foydalanishga berilgan asosiy vositalar (fondlar) va boshqa mol-mulk tashkil etadi. 57. Badiiy akademiya unga oʻz mulki sifatida yoki vaqtincha foydalanish uchun berilgan davlat fondlari, boshqa mol-mulkdan davlat topshiriqlari asosida va amaldagi qonunlar doirasida foydalanadi. 58. Badiiy akademiya tizimiga kiruvchi tashkilotlar oʻz ixtiyoridagi asosiy vositalar, inshootlar va mol-mulkdan belgilangan tartibda foydalanadilar. 59. Badiiy akademiya va tizimdagi budjetdan mablagʻ bilan taʼminlanadigan muassasalarning budjetdan tashqari daromadlaridan qonun hujjatlarida belgilangan tartibda foydalaniladi. 60. Badiiy akademiyaning oʻzini oʻzi moliyalashtiradigan tashkilotlari oʻz faoliyatini tadbirkorlik faoliyatidan olingan daromad (foyda)lar hisobiga amalga oshiradilar. 61. Badiiy akademiya tizimli ravishda Vazirlar Mahkamasi, Oʻzbekiston Respublikasi Prezidenti Administratsiyasi tarkibiy boʻlinmalari hamda Oʻzbekiston Respublikasi Prezidenti oldida hisobot beradi. 62. Vazirlar Mahkamasining Turizm, sport, madaniyat va ommaviy kommunikatsiyalar masalalari kotibiyati tomonidan muntazam ravishda Badiiy akademiyaga yuklangan vazifalar va funksiyalarning samarali bajarilishi boʻyicha monitoringi olib boriladi, uning faoliyati natijadorligi yuzasidan xolisona baho beriladi. 63. Monitoring natijalari va Badiiy akademiyaning alohida ajralib turadigan rahbarlari va mansabdor shaxslari faoliyatiga baho berish natijalari boʻyicha ular ragʻbatlantiriladilar yoki kamchiliklarga yoʻl qoʻyilganligi uchun egallab turgan lavozimidan ozod qilishgacha boʻlgan choralar koʻriladi. 64. Badiiy akademiya Oʻzbekiston Respublikasining amaldagi qonun hujjatlarida belgilangan tartibda qayta tashkil qilinadi va tugatiladi. 1. Vazirlar Mahkamasining “Oʻzbekiston Badiiy akademiyasining faoliyatini tashkil etish toʻgʻrisida” 1997-yil 11-martdagi 131-son qarorining 1-bandi, 2-bandining uchinchi — oltinchi xatboshilari, 1 — 3, 3a-ilovalari. 2. Vazirlar Mahkamasining “Oʻzbekiston Badiiy akademiyasi faoliyatini takomillashtirish masalalari toʻgʻrisida” 2005-yil 25-noyabrdagi 264-son qarorining 5-bandi. 3. Vazirlar Mahkamasining “Oʻzbekiston Respublikasi Vazirlar Mahkamasining “Oʻzbekiston Badiiy akademiyasining faoliyatini tashkil etish toʻgʻrisida” 1997-yil 11-martdagi 131-son qarori”ga oʻzgartirishlar kiritish haqida” 2009-yil 3-iyuldagi 185-son qarori (Oʻzbekiston Respublikasi QHT, 2009-y., 27-son, 317-modda). 4. Vazirlar Mahkamasining “Oʻzbekiston Respublikasi Hukumatining vazirliklar, davlat qoʻmitalari va idoralar toʻgʻrisidagi nizomlarini tasdiqlash boʻyicha ayrim qarorlarga oʻzgartirish va qoʻshimchalar kiritish haqida” 2010-yil 5-iyundagi 108-son qaroriga ilovaning 10-bandi (Oʻzbekiston Respublikasi QT, 2010-y., 6-son, 27-modda). 5. Vazirlar Mahkamasining “Oʻzbekiston Respublikasi Vazirlar Mahkamasining “Oʻzbekiston Badiiy akademiyasining faoliyatini tashkil etish toʻgʻrisida” 1997-yil 11-martdagi 131-son qaroriga qoʻshimchalar kiritish haqida” 2010-yil 28-iyundagi 127-son qarori (Oʻzbekiston Respublikasi QHT, 2010-y., 26-27-son, 210-modda).